CELEX: 32008R0632
Language: el
Date: 2008-07-02 00:00:00
Title: Κανονισμός (ΕΚ) αριθ. 632/2008 της Επιτροπής, της 2ας Ιουλίου 2008 , για την τροποποίηση του κανονισμού (ΕΚ) αριθ. 1019/2002 για τις προδιαγραφές εμπορίας του ελαιολάδου

3.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 173/16
            
         
      ΚΑΝΟΝΙΣΜΌΣ (ΕΚ) αριθ. 632/2008 ΤΗΣ ΕΠΙΤΡΟΠΉΣ
   
   της 2ας Ιουλίου 2008
   για την τροποποίηση του κανονισμού (ΕΚ) αριθ. 1019/2002 για τις προδιαγραφές εμπορίας του ελαιολάδου
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 113 παράγραφος 1 στοιχείο α) και το άρθρο 121 στοιχείο η), σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1019/2002 της Επιτροπής (2) προβλέπει καθεστώς προσδιορισμού ορισμένων προαιρετικών ενδείξεων για τα ελαιόλαδα. Σύμφωνα με το άρθρο 5 στοιχείο γ) του εν λόγω κανονισμού, οι ενδείξεις των οργανοληπτικών χαρακτηριστικών των παρθένων ελαιολάδων μπορούν να αναγράφονται στις ετικέτες μόνον εάν βασίζονται στα αποτελέσματα αναλυτικής μεθόδου, η οποία προβλέπεται από τον κανονισμό (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (3).
            
         
               (2)
            
            
               Οι εργασίες για την αναζήτηση νέων μεθόδων οργανοληπτικής αξιολόγησης που θα επιτρέπουν να διευρυνθεί η κλίμακα των θετικών ιδιοχαρακτηριστικών των παρθένων ελαιολάδων, τις οποίες είχε ξεκινήσει το Διεθνές Συμβούλιο Ελαιολάδου (ΔΣΕ) (COI), ολοκληρώθηκαν τον Νοέμβριο του 2007. Η προσαρμογή της κοινοτικής νομοθεσίας στην αναθεωρημένη μέθοδο του COI (ΔΣΕ) είναι στη φάση της υλοποίησης. Θα ήταν ωστόσο πρόωρη η εφαρμογή των διατάξεων του άρθρου 5 στοιχείο γ) του κανονισμού (ΕΚ) αριθ. 1019/2002 από την επίσημη έναρξη της περιόδου εμπορίας 2008/09, δηλαδή από την 1η Ιουλίου 2008.
            
         
               (3)
            
            
               Είναι επομένως σκόπιμο να μετατεθεί η ημερομηνία εφαρμογής του άρθρου 5 στοιχείο γ) του κανονισμού (ΕΚ) αριθ. 1019/2002 σε μεταγενέστερη ημερομηνία, στις 30 Νοεμβρίου 2008, η οποία συμπίπτει με την ημερομηνία κατά την οποία θα αρχίσει η εμφιάλωση των ελαιολάδων που προέρχονται από την περίοδο εμπορίας 2008/09.
            
         
               (4)
            
            
               Πρέπει συνεπώς να τροποποιηθεί αναλόγως ο κανονισμός (ΕΚ) αριθ. 1019/2002.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 12 παράγραφος 2 του κανονισμού (ΕΚ) αριθ. 1019/2002, το τρίτο εδάφιο αντικαθίσταται από το ακόλουθο κείμενο:
   
      «Το άρθρο 5 στοιχείο γ) εφαρμόζεται από τις 30 Νοεμβρίου 2008.».
   
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2008.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Ιουλίου 2008.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 299 της 16.11.2007, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 510/2008 της Επιτροπής (ΕΕ L 149 της 7.6.2008, σ. 61).
   
      (2)  ΕΕ L 155 της 14.6.2002, σ. 27. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1044/2006 (ΕΕ L 187 της 8.7.2006, σ. 20).
   
      (3)  ΕΕ L 248 της 5.9.1991, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 702/2007 (ΕΕ L 161 της 22.6.2007, σ. 11).